ΓΡΑΠΤΗ ΕΡΩΤΗΣΗ E-3448/97 υποβολή: Antonios Trakatellis (PPE), Konstantinos Hatzidakis (PPE) και Giorgos Dimitrakopoulos (PPE) προς την Επιτροπή (31 Οκτωβρίου 1997)

Θέμα: Αναθεώρηση του ελληνικού Κοινοτικού Πλαισίου Στήριξης

Πρόσφατα η ελληνική κυβέρνηση ζήτησε την αναθεώρηση του ελληνικού Κοινοτικού Πλαισίου Στήριξης 1994-1999 (ΚΠΣ) με τη μεταφορά κονδυλίων από τομείς που εμφανίζουν μεγάλες καθυστερήσεις στην εφαρμογή τους σε άλλους τομείς που παρουσιάζουν καλύτερες απορροφήσεις. Το αίτημα αυτό έρχεται σαν επακόλουθο της συνεχιζόμενης αδυναμίας της ελληνικής κυβέρνησης να αντεπεξέλθει στην έγκαιρη και συνεπή εκτέλεση των διαφόρων προγραμμάτων του ΚΠΣ, το οποίο η ίδια ύστερα από δική της αναθεώρηση συμφώνησε με την Επιτροπή και το οποίο μετά από 3,5 και πλέον έτη εφαρμογής του εμφανίζει συνολική απορρόφηση της τάξης μόλις του 31% (Ιούλιος 1997). Με δεδομένα αυτά μπορεί η Επιτροπή να μας πληροφορήσει:

1. ποιά είναι η μέχρι σήμερα απορρόφηση κονδυλίων και εκτέλεση του ελληνικού ΚΠΣ συνολικά και κατά άξονες και τομείς;

2. ποιά προγράμματα και έργα αφορούν οι προτάσεις μεταφοράς κονδυλίων που ζητά με το αίτημά της για αναθεώρηση του ΚΠΣ η ελληνική κυβέρνηση και σε ποιούς τομείς και προγράμματα ζητά να διοχετευθούν;

3. πώς κρίνει η Επιτροπή το αίτημα για μεταφορά κονδυλίων από έργα μεγάλων δικτύων υποδομής ευρωπαϊκής σημασίας, όπως η κατασκευή της Εγνατίας Οδού ή η ολοκλήρωση του φυσικού αερίου, σε άλλα έργα;

4. μήπως το αίτημα της ελληνικής κυβέρνησης για αναθεώρηση του ΚΠΣ συνδέεται και με μεταφορά των έργων που δεν θα ολοκληρωθούν από το δεύτερο στο τρίτο ΚΠΣ και ποια είναι αυτά τα έργα;

Απάντηση της κας Wulf-Mathies εξ ονόματος της Επιτροπής (19 Δεκεμβρίου 1997)

1. Σύμφωνα με τις πληροφορίες που παρασχέθηκαν στην Επιτροπή Παρακολούθησης στις 30 και 31 Οκτωβρίου 1997, το ποσοστό επί τόπου εκτέλεσης (πιστώσεις αναλήψεων υποχρεώσεων) των αξόνων του κοινοτικού πλαισίου στήριξης (ΚΠΣ) κατά το τέλος του 1997, σε σχέση με το σύνολο της περιόδου 1994-1999, είναι το εξής:

>TABLE>

Μέσο ποσοστό εκτέλεσης του ΚΠΣ κατά το τέλος 1997 σε σχέση με την περίοδο 1994-1999 42%.

Όσον αφορά τις πιστώσεις πληρωμών, είναι χρήσιμο να σημειωθεί ότι η προθεσμία για την εκτέλεση των πληρωμών επί τόπου των εργασιών που συγχρηματοδοτούνται βάσει του ΚΠΣ εκτείνεται μέχρι την 31η Δεκεμβρίου 2001.

2. Οι ελληνικές προτάσεις αποσκοπούν σε μεταφορές πιστώσεων μεταξύ προγραμμάτων και στο εσωτερικό επιχειρησιακών προγραμμάτων. Αυτό αφορά καταρχήν τα περισσότερα προγράμματα. Δεδομένου ότι δεν έχουν επισημοποιηθεί οι κατευθύνσεις που συμφωνήθηκαν μεταξύ της Επιτροπής και των ελληνικών αρχών κατά την προαναφερθείσα επιτροπή παρακολούθησης, είναι αδύνατον να υποβληθούν ακριβή στοιχεία επί του παρόντος.

3. Η Επιτροπή θεωρεί ότι κάθε προσπάθεια πρέπει να αναληφθεί με σκοπό να επιτευχθούν οι κυριότεροι στόχοι του παρόντος ΚΠΣ και, ειδικότερα, να επιτευχθούν οι φιλόδοξοι στόχοι των μεγάλων σχεδίων, όπως Εγνατία οδός, φυσικό αέριο και κτηματολόγιο.

4. Ορισμένες προτάσεις αφορούν πράγματι σχέδια, τα οποία ενδέχεται να μην ολοκληρωθούν κατά τη διάρκεια του παρόντος ΚΠΣ. Ωστόσο, η Επιτροπή επιμένει ώστε να αναληφθούν όλες οι προσπάθειες προκειμένου να προχωρήσουν κατά το μέγιστο τα σχέδια αυτά μέχρι το τέλος της χρονικής περιόδου του εν λόγω ΚΠΣ.